: JOE FOSTER
Joe Foster het al diep spore getrap in die SA musiek wêreld as sanger en liedjieskrywer vandat hy as opname en optrede kunstenaar in die Afrikaanse musiek bedryf ingestap het. Hy het talle treffers, nominasies en toekennings agter sy naam, maar met die nuwe klank van Joe Foster is “Volgende Stap” die perfekte titel vir sy splinternuwe album wat nou net vrygestel is. Dis Joe se volgende stap in sy kreatiwiteit en musikale seisoen en hy nooi jou uit om te kom beleef en die stap saam te neem. Kom hoor ’n nuwe klank en kant aan Joe Foster soos nog nooit tevore nie, en wees verseker om verras te word, maar ook om van jou vorige gunsteling liedjies te hoor.
DIE NUWE ALBUM:
Drie jaar nadat sanger-liedjieskrywer Joe Foster die reuse suksesvolle Ghoema Pop Album van die Jaar “Hartklank” vrygestel het, met talle treffers op, doen hy dit weer. Hy vat so waar die volgende stap met die nuwe album.
Twee van die dertien liedjies op die nuwe album het reeds baie gewild geword vandat dit vroeg in 2018 vrygestel was. “Vrede Maak” en sy eerste Engelse enkelsnit “Look Away” het sederdien bo aan talle SA kommersiële, internet en streeksradio’s se treffer-parades gepronk. Hierdie twee snitte is baie goeie aanduidings waarna sy aanhangers kan uitsien na die treffer belaaide “Volgende Stap” album, wat vroeg in Augustus op die rakke sal wees.
Joe Foster het groot naam begin maak met sy liedjie “Pad Na Jou Hart” wat vrygestel is as sy eerste enkelsnit van sy Afrikaanse debuut, aan die begin van 2014. Dit na hy einde 2013 die groep ADAM verlaat het, om sy solo loopbaan af te skop en te begin werk aan sy Hartklank album. Die “Pad Na Jou Hart” film se temalied en enkelsnit projek was ’n goeie fondasie om sy blink loopbaan op te kon bou. Hy het van toe af van krag tot krag gegaan, talle treffers geskryf vir homself, tv kanale en ander kunstenaars. Vyf jaar later doen hy dit nogsteeds.
Joe Foster het al die liedjies op hierdie nuwe album Volgende Stap self geskryf en sê dat hy met elkeen se inhoud en met elkeen se styl baie uit sy gemaksone beweeg het. Hy het selfs sy kletsrym skoene aangetrek op die liedjie met die naam “As Die Mure Val”.
Joe Foster het al die snitte, behalwe “Look Away”, self vervaardig, opgeneem en gemeng. Waar “Look Away” deur Fred den Hartog, van die gewilde Heuwels Fantasties groep, vervaardig was en deur Dane Taylor gemeng was.
Joe het sy klank ingeneurswese en musiek vervaardiging kwalifikasies gedoen in Amsterdam, Nederland, waarna hy terug gekom het na Suid-Afrika en baie agter die skerm ervaring opgebou het in studio voor hy deel geword het van die groep ADAM. In die groep het hy meer gefokus op sy toer, skryf en optree kuns en om dit sterk te ontwikkel. Hy het dus minder tyd in studio begin spandeer, maar kort na sy wegbreek van die groep het hy as solo kunstenaar baie meer daarop gefokus om weer voltyds in die studio te wees, as hy nie op die pad is met optredes en bemarking nie. Hy het hierdeur goeie selfvertroue opgebou voor hy hierdie projek aangepak het. Hy kon met hierdie album al die individuele lesse, kennis en ervaring implementeer wat hy die laaste 10-15 jaar van sy lewe aan spandeer het.
2018-11-22 - R 120 per ticket